पाएं अपने शहर की ताज़ा ख़बरें और फ्री ई-पेपरडाउनलोड करें
चित्तौड़गढ़ के चंदेरिया रेलवे स्टेशन से अफीम की ट्रेन रविवार शाम 4:30 बजे गाजीपुर के लिए रवाना हो गई। ट्रेन की कई बोगियों में 113 टन से ज्यादा अफीम भरी है। नारकोटिक्स विभाग की ओर अफीम से भरी बोगियों के आगे और पीछे दो बोगियों में सुरक्षा के लिए सशस्त्र जवान तैनात किए गए हैं। इसके अलावा रास्ते में आने वाले सभी थानों को अलर्ट कर दिया गया है। इस दौरान आर्म्स गार्ड के 1-4 की दो टुकड़ी और नारकोटिक्स विभाग के 15 जवान ट्रेन में भेजे गए हैं। करीब 15.50 करोड़ रुपए की अफीम का संकलन चित्तौड़गढ़ के विभिन्न खंडों के किसानों से किया गया है।
नारकोटिक्स विभाग के गोदामों में जमा हुई अफीम को रविवार सुबह ट्रकों में लोड करके चंदेरिया रेलवे स्टेशन ले जाया गया। इन ट्रकों में चित्तौड़गढ़ के प्रथम खंड, तृतीय खंड और भीलवाड़ा खंड की अफीम कंटेनर लोड किए गए। विभाग के द्वारा करीब लगभग 40 ट्रकों से अफीम कंटेनर को चंदेरिया के स्टेशन भिजवाया गया। जहां ट्रेन की बोगियों में लोड कर कंटेनर को गाजीपुर के लिए ट्रांसफर किया गया। इस बार लगभग तीनों खंडों की कुल 113.0811 टन अफीम 15142 कंटेनरों में एकत्रित किया गया है। इसके लिए किसानों को करीब 14 करोड़ रुपए का भुगतान किया गया है। अभी शेष 10 प्रतिशत राशि ग्रेडिंग के बाद किसानों को दी जानी है। यानी नारकोटिक्स विभााग के अनुसार इसकी कीमत करीब साढ़े 15 करोड़ रुपए के आसपास है।
7 अप्रैल से शुरू हुई थी तौल
सात अप्रैल से शुरू हुई अफीम तुलाई का कार्य 25 व 26 अप्रैल को खत्म हुआ। शुरू में यह तौल ओवन पद्धति से की जा रही थी, लेकिन 20 अप्रैल से कोरोना के बढ़ते केस को देखते हुए हस्त पद्धति से करके तारीख को जल्दी खत्म किया गया। इस दौरान जिला मुख्यालय में प्रथम खंड व द्वितीय खंड का तौल हुआ। वहीं, निंबाहेड़ा में तृतीय खंड का तौल हुआ। तृतीय खंड से जमा अफीम को नीमच फैक्ट्री भेज दिया गया, जबकि प्रथम और द्वितीय खंड के अफीम को ऑफिस परिसर में बनाए गए सेंट्रल गोदाम में रखा गया। वहीं, चित्तौड़ से कुछ तहसीलों के अफीम का तोल भीलवाड़ा खंड में किया गया था।
देश का एकमात्र केंद्र
देश में चित्तौडगढ ही ऐसा केंद्र है, जहां से अफीम रेलगाडी से लंबी दूरी तय कर गाजीपुर भेजी जाती है। विभाग की गाजीपुर फैक्ट्री में ले जाने के लिए रेलवे से स्पेशल मालगाड़ी बुक की जाती है। इस बार बुक की गई ट्रेन में 22 डिब्बे हैं। इसमें पहली बार इलेक्ट्रिक इंजन काे लगाया गया है। प्रथम खंड को सात, द्वितीय खण्ड को सात व भीलवाड़ा खण्ड को 8 बोगी अलॉट की गई। इसी के अनुसार रविवार अल सुबह से गोदाम में रखे अफीम से भरे कंटेनर ट्रकों में लोड किए गए।। इन्हे ट्रक से चंदेरिया स्टेशन पर खड़ी इस मालगाड़ी में बोगियों में लोड किया गया।
एक बोगी में 700 कंटेनर किए लोड
बताया गया कि नारकोटिक्स विभाग ने इस ट्रेन में प्रत्येक खंड को 8 बोगी में कंटेनर रखने के लिए कहा। वहां, एक बोगी में करीब 700 कंटेनर लोड किए जा रहे हैं। गाजीपुर फैक्ट्री में पहुंचने के बाद वहां कंटेनरों में रखी अफीम को निकाल कर लैब में मुख्य परीक्षण किया जाएगा। फाइनल रिपोर्ट आने पर किसानों को शेष दस प्रतिशत भुगतान किया जाएगा।
30 लाख से अधिक आया ट्रेन का खर्च
अफीम ले जा रही ट्रेन को 30 लाख 232 रुपए में बुक किया गया है। डेमरेज चार्ज अलग से 6600 से अधिक लगे। रेलवे की और से गाड़ी यदि 2 बजे रवाना नहीं होती तो हर घण्टे के हिसाब से एक डिब्बे पर 150 रुपए का चार्ज लगाया जाता है। ट्रेन करीब 4:30 बजे चंदेरिया स्टेशन से रवाना हुई।
ऐसा है ट्रेन का सुरक्षा चक्र
काला सोना भरी अफीम के आगे, पीछे व बीच के कोच में सशस्त्र जवान तैनात किए गए हैं। रूट के सभी स्टेशन, पुलिस थाने, चौकियां अलर्ट कर दिया गया है। चालक व टीटी भी सुरक्षा घेरे में हैं। इससे पहले नारकोटिक्स कार्यालय से स्टेशन तक भी जगह जगह पुलिस व नारकोटिक्स विभाग के जवान तैनात रहे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva awa_Deva hin_Deva hne_Deva hin_Deva hin_Deva hin_Deva hin_Deva hin_Deva zho_Hant eng_Latn